Markmiðið er að veita konum tækifæri til að styrkja sig á líkama og sál með því að æfa fluguköst í fögru umhverfi , njóta samvista við veiðifélaga með svipaða reynslu - og veiða ef heppnin er með . „ Kastað til bata “ er endurhæfingarverkefni á vegum Brjóstaheilla - Samhjálpar kvenna , Krabbameinsfélagsins og styrktaraðila , þar sem konum er boðið til veiðiferðar . Verkefnið hófst árið 2010 og er hugmynd frá Bandaríkjunum „ Casting for recovery “ og hugsað sem endurhæfing fyrir konur sem lokið hafa meðferð við brjóstakrabbameini . Markmiðið er að veita konum tækifæri til að styrkja sig á líkama og sál með því að æfa fluguköst í fögru umhverfi , njóta samvista við veiðifélaga með svipaða reynslu - og veiða ef heppnin er með . Vanir fluguveiðimenn kenna þátttakendum að kasta flugu og tekið er mið af líkamlegri getu þátttakenda . Hve margir þátttakendur eru hverju sinni fer eftir gistirými en markmið er að hafa 14 konur í hverri ferð . „ Það er svo dásamlegt að sjá hvað konurnar eru fljótar að tengjast í þessum ferðum og deila sínum persónulegu sögum sem næra þær bæði á líkama og sál . Það gerast einhverjir töfrar í þessum aðstæðum , ” segir Auður Elísabet Jóhannsdóttir , verkefnastjóri verkefnisins og ráðgjafi hjá Krabbameinsfélaginu ; „ Og þó umræðurnar snúist stundum um alvarleg málefni er hláturinn aldrei langt undan . “